Diari Oficial de la Generalitat Valenciana


Sumari del DOGV 6393, del 09-11-2010 (2010/12198)

RESOLUCIÓ de 10 de setembre de 2010, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca un concurs públic per a la concessió d'ajudes a petites i mitjanes empreses per al desplegament de contingut audiovisual multiplataforma, transmèdia i crossmèdia.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6393

Data del DOGV
:   09-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12860


Data del document
:   10-09-2010

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 10 de setembre de 2010, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca un concurs públic per a la concessió d'ajudes a petites i mitjanes empreses per al desplegament de contingut audiovisual multiplataforma, transmèdia i crossmèdia. [2010/12623]
A fi d'impulsar la creació d'obres audiovisuals a la Comunitat Valenciana i la promoció de la cultura i de les empreses de producció audiovisual i de servicis a la Comunitat Valenciana, l'Institut Valencià de l'Audiovisual i de la Cinematografia Ricardo Muñoz Suay (IVAC) establix entre els seus objectius principals el suport al sector audiovisual valencià i a la creació d'obres audiovisuals que servisquen de foment de la cultura i l'idioma valencians, mitjançant la concessió d'ajudes. Estes ajudes estan establides en l'article 8 de la Llei 1/2006, de 19 d'abril, de la Generalitat, del Sector Audiovisual. Per tot això i d'acord amb l'article 49 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual i de la Cinematografia Ricardo Muñoz Suay, i de conformitat amb la Llei 38/2003, de 17 de novembre, General de Subvencions, el Reglament General de Subvencions, aprovat pel Reial Decret 887/2006, de 21 de juliol, el Text Refós de la Llei d'Hisenda Pública de la Generalitat Valenciana i la Llei 1/2006, de 19 d'abril, de la Generalitat, del Sector Audiovisual, resolc:
Primer
Convocar un concurs públic per la concessió, a través de concurrència competitiva, d'ajudes al desplegament de contingut audiovisual multiplataforma, transmèdia i crossmèdia a la Comunitat Valenciana, i aprovar les bases i els annexos pels quals es regixen les ajudes.
Segon
L'import global màxim de les ajudes és de 150.000 euros, dels quals 100.000 euros s'han d'abonar a càrrec de la línia IVAC0002 del capítol IV del pressupost de l'any 2010 de l'IVAC, i els 50.000 euros restants, a càrrec del pressupost del 2011.
Tercer
L'eficàcia de la present convocatòria d'ajudes queda condicionada a l'existència de crèdit adequat i suficient per a atendre-les en el pressupost de l'IVAC per a l'any 2011, d'acord amb el Text Refós de la Llei d'Hisenda Pública de la Generalitat Valenciana.
Quart
La present resolució produïx efectes des de l'endemà de la publicació en el Diari Oficial de la Comunitat Valenciana.
DISPOSICIÓ ADDICIONAL
Única
La present convocatòria d'ajudes no necessita ser notificada a la Comissió Europea perquè no complix tots els requisits de l'article 107.1 del Tractat de la CE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta resolució no pot aplicar-se a les empreses que operen en els sectors determinats en el punt 1 de l'article primer del Reglament 1998/2006 de la Comissió, de 15 de desembre de 2006. L'ajuda total per este concepte de minimis concedida a qualsevol empresa, no pot excedir els 200.000 euros en un període de tres exercicis fiscals. El centre gestor ha de comprovar que no se supera el límit fixat en l'apartat anterior.
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i de Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de la presidència de l'IVAC en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
València, 10 de setembre de 2010.- La presidenta de l'Institut Valencià de l'Audiovisual i de la Cinematografia Ricardo Muñoz Suay: Trinidad María Miró Mira.
ANNEX I
Bases reguladores de la convocatòria pública per a l'adjudicació d'ajudes a petites i mitjanes empreses per al desplegament de contingut audiovisual multiplataforma.
1. Objecte de les ajudes
Les ajudes regulades per la present resolució tenen com a objecte el suport a la producció audiovisual de creació i de contingut artístic, cultural i social, la utilització del valencià en les obres audiovisuals i la incorporació de les noves tecnologies de la comunicació a la Comunitat Valenciana.
2. Modalitats i conceptes
La convocatòria preveu les ajudes per al desplegament de contingut audiovisual multiplataforma que incloguen un plantejament transmèdia i crossmèdia en versió en valencià. Els continguts subvencionables han de formar una sèrie d'entre tres i cinc capítols d'una duració total que no siga inferior als 10 minuts ni superior als 30.
- Multiplataforma: Formats ideats per a fer servir qualsevol dispositiu o suport de vídeo, tenint en compte les seues peculiaritats i amb vista a aprofitar els avantatges que proposen: telèfon mòbil, ordinador, MP4, WebTV, IPTV, etc.
- Transmèdia: La narrativa gira sobre una idea central que es pot dur a terme transversalment en totes les plataformes de comunicació, des d'un film fins a una sèrie d'animació o una acció de mobilització espontània (flashmob). Hi ha una idea central del guió, però cada element té un contingut distint i és independent.
- Crossmèdia: La integració entre les tres plataformes fonamentals de comunicació existents: gràfica-web-vídeo. S'hi han de considerar tots els aspectes que configuren el contingut: disseny gràfic de marca, aplicació a la web i integració en el vídeo.
3. Beneficiaris
3.1. Dins dels límits pressupostaris i d'acord amb les condicions i els criteris establits en estes bases, poden obtindre estes ajudes les persones físiques, les agrupacions d'interés econòmic i les petites i mitjanes empreses de producció valencianes inscrites en el Registre Administratiu d'Empreses Audiovisuals de la Comunitat Valenciana.
3.2. Els projectes sol·licitants han de complir els requisits per a poder obtindre la consideració d'obres audiovisuals i cinematogràfiques valencianes d'acord amb l'article 10 de la Llei 1/2006, de 19 d'abril, de la Generalitat, del Sector Audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals han de ser acreditades pel sol·licitant en el projecte. En el cas de no fer-ho, es revocaran les ajudes concedides.
A l'efecte de la present resolució i conforme a l'article 10.2 de la Llei 1/2006, de 19 d'abril, de la Generalitat, del Sector Audiovisual, tenen la consideració d'obres audiovisuals i cinematogràfiques valencianes les obres originàries de la Comunitat Valenciana realitzades per una empresa de producció establida a tots els efectes a la Comunitat Valenciana que complisquen els requisits següents:
- Que els autors (guionistes, directors i músics) de l'obra siguen residents a la Comunitat Valenciana, almenys en un 75%.
- Que els integrants dels equips tècnics i artístics que participen en l'elaboració, com ara els intèrprets (sense comptar a este efecte els de figuració), els directors de producció, de fotografia, de so, de muntatge, de decorats i de vestuari, siguen, almenys en un 75%, residents a la Comunitat Valenciana.
- Que el rodatge, excepte exigències del guió, la postproducció en estudi i els treballs de laboratori es realitzen en territori de la Comunitat Valenciana.
- Així mateix, tenen la consideració d'obres audiovisuals i cinematogràfiques valencianes les coproduïdes per una empresa de producció resident a tots els efectes a la Comunitat Valenciana i d'altres empreses de producció de fora de la Comunitat, sempre que l'empresa valenciana tinga com a mínim una participació del 30% en el cost total de la producció i la contribució dels equips tècnics i artístics valencians arribe, almenys, al mateix percentatge.
3.3. Únicament poden ser beneficiaris d'estes ajudes les persones individuals i les petites i mitjanes empreses (pimes), segons la definició establida en el Reglament (CE) núm. 800/2008 de la Comissió, de 6 d'agost de 2008.
A l'efecte de la present resolució, es considerarà empresa a tota entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de forma regular i que reunisca els requisits següents:
- La categoria de microempreses, xicotetes i mitjanes empreses (PIME) està constituïda per les empreses que ocupen a menys de 250 persones i el volum de negocis de les quals anual no excedix de 50 milions d'euros o el balanç general del qual anual no excedix de 43 milions.
- En la categoria de les PIME, es definix a una xicoteta empresa com una empresa que ocupa a menys de 50 persones i el volum de negocis de la qual anual o el balanç general del qual anual no supera els 10 milions d'euros.
- En la categoria de les PIME, es definix a una microempresa com una empresa que ocupa a menys de 10 persones i el volum de negocis de la qual anual o el balanç general del qual anual no supera els 2 milions d'euros
3.4. No poden accedir a estes ajudes els projectes que, en el moment de la decisió de la comissió avaluadora corresponent, ja s'hagen realitzat i estrenat en qualsevol plataforma de difusió. Els projectes que no hagen sigut subvencionats en convocatòries anteriors no poden accedir una altra vegada a estes subvencions.
4. Sol·licituds. Requisits generals i normes de tramitació
4.1. El termini de presentació de les sol·licituds és de 15 dies naturals a partir de l'endemà de la publicació d'esta resolució en el Diari Oficial de la Comunitat Valenciana.
4.2. Les sol·licituds han de formalitzar-se en el model d'instància (annex II), que es troba disponible en la pàgina web de l'IVAC () i a les dependències administratives de l'IVAC, i s'ha d'acompanyar de la documentació següent:
a) Fotocòpia compulsada dels documents que acrediten la personalitat i la capacitat d'obrar de l'empresari, com ara el DNI, si es tracta de persones físiques, i de l'escriptura de constitució de la societat, si es tracta de persones jurídiques. En els dos casos han d'aportar-se també l'alta en l'impost d'activitats econòmiques en l'epígraf corresponent a la producció de pel·lícules cinematogràfiques i/o vídeos i l'últim rebut, o, si és el cas, la declaració jurada de l'exempció del pagament de l'import. No s'ha de presentar la documentació relacionada en este punt en el cas d'estar inscrits en el Registre Administratiu d'Empreses Audiovisuals de la Comunitat Valenciana, fet que s'ha de fer constar en l'imprés de sol·licitud (annexos II i VII).
b) Dades bancàries, número de compte, agència i nom de l'entitat on el sol·licitant vol rebre l'ajuda, en el cas que li siga concedida. És necessari que el titular del compte corrent siga l'empresa sol·licitant de la subvenció (annex II).
c) Annex VIII. Declaració responsable de complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV número 4.479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
d) Annex III. Declaració responsable de no incórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, segons el model inclòs com a annex III en esta convocatòria.
e) Acreditació de l'empresa de posseir els drets pertinents de propietat intel·lectual sobre el guió i, si és el cas, els d'opció sobre l'obra preexistent.
f) En el cas de coproduccions, ha d'aportar-se una còpia compulsada del contracte de coproducció.
g) Declaració de les subvencions, ajudes, ingressos o recursos sol·licitats, percebuts o concedits i per percebre d'altres administracions o institucions públiques i privades per a la mateixa finalitat, amb la justificació documental de l'import (annex VII).
h) Declaració d'ajudes minimis (annex IX).
i) Quatre exemplars en format paper del projecte, format per:
1. Guió de la sèrie i tractament (descripció de personatges, mapa de trames, tractament narratiu i audiovisual, concept art: logotip, estil gràfic, aplicació a web, etc.).
2. Memòria de la sèrie i capacitat d'integració transmèdia i crossmèdia. Determinació de target. Continuïtat i periodicitat de la sèrie ben determinades. Idoneïtat i punts diferenciadors. Especificació dels paràmetres de comprensió amb uns rangs mínims de qualitat de vídeo/àudio.
3. Fitxa resum del projecte: títol, autor, productor, format, gènere, duració del capítol, nombre de capítols per temporada, periodicitat, finestres de difusió ideals, target, premissa o storyline, sinopsi i possibles referents.
4. Historial professional de l'empresa productora.
5. Pressupost de la producció.
6. Pla de finançament raonat i degudament documentat mitjançant l'aportació, si n'hi ha, dels contractes o acords subscrits a l'efecte.
7. Pla de difusió online/offline de la producció.
8. Pla de treball en què s'indique el temps de rodatge, les dates i les localitzacions.
9. Composició de l'equip artístic i tècnic. Trajectòria professional.
10. Annex X. Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del Sector Audiovisual.
11. Annex XI. Fitxa resum del projecte.
4.3. Tota la documentació requerida juntament amb la sol·licitud, ha de dirigir-se a l'IVAC i presentar-se en el seu registre, o ser enviada per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. Amb la finalitat de facilitar la gestió administrativa, en el cas de presentar la documentació en un registre diferent del de l'IVAC, podrà comunicar-se l'endemà per fax, telegrama o correu electrònic a l'Institut ().
4.4. Qualsevol eventualitat o modificació que es produïsca en el projecte presentat haurà de ser comunicada a l'IVAC en el termini de 10 dies des que es produïsca. Vistos la modificació plantejada, els criteris per a la concessió de l'ajuda i la resta de condicions de la convocatòria, la comissió avaluadora corresponent, a través del director del IVAC, modificarà l'ajuda concedida.
4.5. Si la sol·licitud no inclou totes les dades exigides o hi falta documentació especificada en els punts a, b, c, d, e, f, g i h de la base 4.2, s'instarà l'interessat perquè en el termini de 10 dies corregisca els defectes, amb l'advertència que si no ho fa es considerarà que ha desistit de la seua petició, d'acord amb l'article 71.1 de la Llei 30/1992, de 26 de novembre, després de dictar una resolució en els termes previstos en l'article 42 de la llei mencionada. La documentació prevista en la base 4.2.i ha de presentar-se inexcusablement en el termini establit en el punt 4.1, i en el cas que l'interessat no ho faça, es considerarà que ha desistit de la seua petició.
4.6. L'IVAC pot sol·licitar a l'interessat la compareixença personal o l'aportació dels documents o de la informació que considere necessaris per a l'estudi del projecte per al qual sol·licita l'ajuda. La documentació sol·licitada podrà ser merament aclaridora; en cap cas podrà tractar-se de documentació exigida en la sol·licitud conforme a estes bases. L'IVAC pot sol·licitar informes de valoració de professionals sobre els projectes presentats.
4.7. El contingut en el projecte d'informació falsa o que no es corresponga amb la realitat comportarà la desestimació automàtica i la no-valoració per part de la comissió, o, si és procedent, podrà produir la revocació de la subvenció concedida.
4.8. D'acord amb l'article 22.4 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de forma directa l'acreditació de les circumstàncies previstes en els articles 18 i 19 del decret a través de certificats telemàtics.
4.9. Abans de la sol·licitud, és convenient que els possibles sol·licitants òmpliguen les dades dels projectes que han de presentar a esta convocatòria a través de la web de l'IVAC (), a fi que l'IVAC conega millor la informació dels projectes.
5. Característiques de les ajudes
5.1. En termes generals, l'import de les ajudes regulades en la present resolució no pot ser en cap cas d'una quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, produïsca sobrefinançament. En el cas que se'n produïra, es reduiria l'import de l'ajuda fins al límit màxim corresponent.
5.2. Estes ajudes són incompatibles amb altres ajudes concedides per la Generalitat Valenciana.
6. Adjudicació de les ajudes
6.1. Vist l'informe de la comissió avaluadora, el director de l'IVAC, o qui exercisca les seues competències, com a òrgan instructor, haurà de formular la proposta de resolució provisional, que s'exposarà al tauler d'anuncis de l'IVAC i en la pàgina web . Passats 10 dies, la vicepresidència de l'IVAC haurà d'elevar la proposta de resolució definitiva a la presidència de l'IVAC, la qual resoldrà l'adjudicació i l'import de les ajudes, així com la distribució per anualitats.
En qualsevol cas, la resolució haurà de ser dictada en el termini màxim de sis mesos a partir de l'acabament del termini de presentació de sol·licituds. En el cas que la convocatòria no es resolguera en el termini establit, es considerarien desestimades totes les sol·licituds. La resolució d'adjudicació de les ajudes serà publicada en el Diari Oficial de la Comunitat Valenciana, d'acord amb l'article 18 de la Llei General de Subvencions.
6.2. A partir de la data d'exposició de la proposta de resolució provisional, els beneficiaris disposaran d'un termini de 10 dies per a presentar el certificat positiu d'estar al corrent en les obligacions tributàries i amb la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En el cas que no es presente esta documentació, la comissió avaluadora haurà de redactar un informe nou en què exclourà els sol·licitants que no hagen complit dins del termini fixat l'obligació d'acreditar el compliment de les obligacions tributàries i amb la Seguretat Social establit en l'article 14.1.e de la Llei General de Subvencions.
6.3. En el cas que algun beneficiari no procedira a l'acceptació de l'ajuda concedida, que es produïra alguna renúncia o es revocara una subvenció, podria disposar-se de la quantitat resultant a través d'un informe nou de la comissió avaluadora, vist el qual la vicepresidència de l'IVAC elevaria una nova proposta a la presidència de l'IVAC, la qual hauria d'emetre una resolució que incrementara la quantitat concedida a algun dels beneficiaris o n'incloguera d'altres inicialment exclosos, sempre que estos hagueren aconseguit la valoració mínima d'acord amb els criteris valoratius previstos en estes bases.
6.4. Preferència en la concessió de les ajudes. S'ha de complir el que disposen l'article 8 de la Llei 11/2003, de 10 d'abril, de la Generalitat, sobre l'estatut de les persones amb discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
7. Acceptació de les subvencions
Una vegada concedida la subvenció, el beneficiari haurà de manifestar l'acceptació per escrit (d'acord amb el model que s'inclou en l'annex IV) en un termini no superior a un mes a partir de la publicació en el Diari Oficial de la Comunitat Valenciana de la concessió de l'ajuda. Una volta transcorregut el termini indicat sense rebre l'acceptació expressa, es declararà que el beneficiari ha perdut el dret a percebre la subvenció concedida.
En els casos que la subvenció siga biennal, el beneficiari, per a rebre la primera anualitat, haurà de presentar abans del 30 de desembre de 2010 un justificant dels Servicis Territorials de la Conselleria d'Economia, Hisenda i Ocupació d'haver constituït un aval o d'haver contractat una assegurança de caució per l'import de la subvenció assignat l'any 2010, en els dos casos en la forma i les condicions indicades en el Reial Decret 1098/2001, de 12 d'octubre.
8. Obligacions dels beneficiaris
8.1. Les obligacions que amb caràcter general establix l'article 47 del Text Refós de la Llei d'Hisenda de la Generalitat Valenciana per als beneficiaris de subvencions a càrrec dels pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.
8.2. Finalitzar l'activitat objecte de la subvenció durant l'any que s'especifique en el pla de treball corresponent, i l'acreditació del cost de la producció a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes, que s'ha de regir pel que disposen les normes de procediment previstes en la legislació vigent en matèria d'auditories, i en tot cas d'acord amb els articles 30 i 31 de la Llei General de Subvencions.
8.3. Comunicar a l'IVAC qualsevol eventualitat o modificació que puga afectar el desplegament de l'objecte de la subvenció en el termini de 10 dies des que es produïsca.
8.4. Fer constar en els títols de crèdit de la producció audiovisual i en la seua publicitat i propaganda la col·laboració de l'IVAC i la Generalitat incorporant-hi el logotip que es facilitarà a l'IVAC.
8.5. Entregar a l'IVAC, amb duració indefinida i per al compliment dels seus fins de conservació i difusió del patrimoni audiovisual valencià, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, s'ha d'entregar l'interpositiu, l'internegatiu o el negatiu original i el negatiu de so sincronitzat corresponents a la versió definitiva de la producció. En el cas que la versió original de la producció no siga en cap de les dos llengües oficials de la Comunitat Valenciana, a més s'ha d'entregar la banda negra de subtítols o el fitxer per a la inserció dels subtítols. En tots els casos s'ha d'entregar, a més, una còpia en Betacam digital i tres DVD amb els distints idiomes (valencià i castellà i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà i una versió amb subtítols en anglés.
En el cas que tot el procés es realitze per mitjà de sistemes electrònics, el material per a preservació s'ha d'entregar en el sistema, format i suport de més qualitat emprats en la producció: per a qualitats 2k o superiors, s'ha d'entregar un disc dur amb els arxius d'imatge i so sense compressió; per a qualitats HD, s'ha d'entregar cinta HD SR, i per a qualitats PAL, s'ha d'entregar Betacam digital. Estos materials han de correspondre a la versió definitiva de la pel·lícula i als distints idiomes acceptats per a la subvenció (valencià, castellà i anglés). En tots els casos s'han d'entregar a més tres DVD.
Així mateix, s'ha d'entregar informació tècnica de les qualitats, formats i suports emprats al llarg de tot el procés, segons el model que pot omplir-se a través de la web de l'IVAC ().
En tots els casos s'ha d'entregar, si n'hi ha, material gràfic de promoció de la producció subvencionada (cartells, fotografies, dossier de premsa, etc.), i s'hi ha d'incloure una sinopsi i una fitxa tècnica i artística actualitzada, que pot omplir-se a través de la web de l'IVAC ().
8.6. Comunicar a l'IVAC la data d'inici i d'acabament del rodatge o la gravació. L'inici ininterromput del rodatge o la gravació ha de ser comunicat abans del 30 de març de 2011. Una vegada transcorregut este termini sense haver rebut la notificació expressa, es declarà que s'ha perdut el dret a la subvenció concedida. En el cas d'incomplir la data de rodatge ininterromput comunicada a l'IVAC en un termini superior a un mes, es podrà declarar que s'ha perdut el dret a la subvenció concedida.
8.7. Si és el cas, comunicar per escrit, abans del 30 de març de 2011, la renúncia a l'ajuda concedida quan no siguen possibles la realització de la finalitat per a la qual ha sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.
8.8. Reintegrar l'import de l'ajuda, una vegada cobrada, en els casos previstos en l'article 37 de la Llei 38/2003, General de Subvencions.
8.9. Hi és d'aplicació el règim sancionador establit en el títol IV de la Llei 38/2003, General de Subvencions.
8.10. Les empreses beneficiàries d'estes ajudes es comprometen a participar en totes aquelles activitats de promoció de l'audiovisual valencià organitzades per l'IVAC en què participen les obres subvencionades.
8.11. Les empreses beneficiàries d'estes ajudes, pel fet de presentar-se a esta convocatòria, autoritzen la difusió de les produccions subvencionades en la pàgina web de l'IVAC i la projecció en les activitats que l'IVAC organitze per a promoure-les, i es comprometen a estar presents en estes activitats a través d'algun dels participants de l'obra (responsable de la producció, de la direcció o intèrprets).
8.12. En coordinació amb l'IVAC, les empreses beneficiàries comptaran amb un representant de l'IVAC en totes les activitats de promoció de les obres subvencionades que realitzen les productores (preestrenes, conferències de premsa, presentació de rodatges, presentació en festivals, etc.). L'IVAC posarà a la disposició de totes les produccions subvencionades la Sala Luis García Berlanga de l'edifici Rialto per a la presentació, les preestrenes i les conferències de premsa, en el cas que les empreses beneficiàries ho consideren convenient i sempre que la programació de la Filmoteca ho permeta.
8.13. Les obres subvencionades s'han de fer obligatòriament en valencià.
8.14. Aquelles empreses productores que, havent obtingut una subvenció, no duguen a terme la realització dels projectes subvencionats i incomplisquen els terminis de rodatge declarats abans del 30 de març de 2011, d'acord amb la base 8.6, seran penalitzades i no podran presentar-se a la convocatòria d'estes ajudes següent a la data de resolució en què es declare que han perdut el dret a la subvenció.
9. Justificació de la despesa (annex VI)
9.1. Els beneficiaris que hagen de justificar la totalitat o una part de la subvenció dins de l'exercici econòmic de l'any 2010, hauran de complir les obligacions establides en el punt 8 del present annex i presentar fins al 30 de novembre de 2010:
a) Acreditació del cost de la producció, que ha de ser com a mínim igual a la subvenció atorgada, a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes, que s'ha de regir pel que disposen les normes de procediment previstes en la legislació vigent en matèria d'auditories audiovisuals i la legislació en matèria de subvencions.
b) Justificant de l'IVAC d'haver depositat els materials indicats en la base 8.5 d'este annex. En el cas que hi haja deficiències tècniques en el material audiovisual entregat, el beneficiari disposarà d'un termini màxim i improrrogable de quatre mesos, comptats des de la data límit d'entrega, per a corregir les deficiències i depositar a l'arxiu de l'IVAC el material o les còpies en perfectes condicions.
c) Declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, en què se'n justifique documentalment l'import, o una declaració que la informació sobre subvencions facilitada en la sol·licitud no ha variat des de la data de la presentació.
d) Autorització a la Generalitat Valenciana per a la utilització de la producció en les activitats relacionades amb la política de promoció de l'audiovisual valencià, que ha d'omplir-se d'acord amb l'annex V d'estes bases.
e) Llista de títols de crèdit i la plantilla d'informació de la producció, que serà facilitada per l'IVAC en la seua pàgina web ().
9.2. Les empreses beneficiàries que obtinguen una subvenció biennal han d'aportar:
a) Abans del 30 de novembre de 2010, una auditoria en què es justifiquen les despeses fetes durant l'any 2010 per un import com a mínim igual a la part de la subvenció fixada per a l'anualitat.
b) Abans del 30 de novembre de 2011, complir les obligacions establides en la base 8 del present annex I i presentar tota la documentació especificada en els punts 9.1.a, b, c, d, i e.
9.3. Tota la documentació justificativa ha de dirigir-se a l'IVAC.
9.4. En el cas que els justificants no siguen documents originals, s'acceptaran fotocòpies compulsades pel funcionari habilitat a l'efecte.
9.5. Els crèdits pressupostaris destinats a la present convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats quan concloga l'exercici, i el beneficiari perdrà el dret a percebre la subvenció assignada a l'anualitat.
9.6. Els justificants que s'aporten han de referir-se a despeses fetes a partir de l'1 de gener de 2010 o relatives inequívocament a la producció subvencionada i estar dins dels terminis marcats per la legislació vigent.
9.7. S'autoritza els beneficiaris de les ajudes a finalitzar l'objecte de l'ajuda abans de la periodificació en anualitats establida en la resolució de concessió d'esta convocatòria.
9.8. La falta de justificació de les despeses determinarà la pèrdua del dret a cobrar l'ajuda concedida.
10. Pagament de les ajudes
10.1. El pagament de la subvenció concedida es farà efectiu una volta el beneficiari haja aportat la documentació requerida en els punts 9.1 i 9.2 de les bases d'este annex.
10.2. Es podrà avançar el cobrament de fins al 15% de la quantitat subvencionada a càrrec del pressupost de l'any 2010 amb la presentació prèvia d'un aval bancari o una assegurança de caució per l'import indicat, que es depositarà a la Conselleria d'Economia, Hisenda i Ocupació. L'aval serà tornat una vegada s'haja presentat la documentació justificativa i s'hagen complit les altres obligacions establides.
11. Reintegrament de les quantitats percebudes
Qualsevol dels supòsits previstos en l'article 37 de la Llei General de Subvencions i, si és el cas, en l'article 36, així com l'incompliment de les obligacions establides en les bases d'esta convocatòria, són causa de revocació de la subvenció i obliguen, si és procedent, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió de l'ajuda pot donar lloc a la modificació o a l'anul·lació, si és procedent, de la resolució de la concessió després de consultar la comissió avaluadora corresponent.
12. Documentació presentada i préstec de còpies
Els projectes originals de la producció presentada quedaran en l'expedient en poder de l'Institut Valencià de l'Audiovisual i de la Cinematografia.
13. Import de les ajudes i característiques
13.1. L'import global d'estes ajudes és de 150.000 euros.
13.2. Els projectes poden ser de tres modalitats: ficció, documental i animació.
13.3. L'ajuda màxima per a cada projecte documental no pot superar els 10.000 euros. L'ajuda màxima per a cada projecte de ficció no pot superar els 15.000 euros. L'ajuda màxima per a cada projecte d'animació no pot superar els 20.000 euros.
13.4. L'import d'esta ajuda, juntament amb l'acumulació d'altres ajudes per a la mateixa producció audiovisual, no pot superar el cost de producció.
14. Criteris de valoració
14.1. Per a la valoració dels projectes, fins a 30 punts, s'han de considerar els criteris següents:
1. Interés cultural i social, originalitat i qualitat i valors artístics del projecte (fins un màxim de 10 punts).
2. Viabilitat del projecte (fins a un màxim de 10 punts).
La viabilitat es valorarà tenint en compte el pla de finançament, el pressupost i els costos reals de mercat.
3. Coherència de la proposta i les seues possibilitats de difusió i comercialització. Potencialitat per a generar comunitat, target i capacitat viral (10 punts).
14.2. Qualsevol canvi de caràcter substancial que es produïsca haurà de ser autoritzat pel director de l'Institut Valencià de l'Audiovisual i de la Cinematografia, després de consultar la comissió avaluadora. En el cas de no notificar els canvis produïts, es procedirà a la revocació de la subvenció.
14.3. L'incompliment per part del beneficiari d'allò declarat en el projecte comportarà la devolució de la subvenció.
15. Avaluació de les sol·licituds
Per a la valoració de les sol·licituds, es constituirà una comissió avaluadora nomenada per la vicepresidència de l'IVAC. Hi actuarà com a president qui ocupe la vicepresidència de l'IVAC; com a vicepresident, el director de l'IVAC o qui exercisca les seues competències, i com a secretari, una persona al servici de l'IVAC. S'hi nomenaran quatre vocals: dos representants de l'administració de la Generalitat i dos representants proposats per la Direcció General de RTVV. La comissió avaluadora té facultats per a realitzar per mitjà dels seus membres totes les comprovacions que considere necessàries per a la millor avaluació dels projectes presentats. El nombre de projectes beneficiaris està condicionat al crèdit pressupostari disponible.
16. Consideració d'ajuda de minimis
Les ajudes concedides per mitjà d'esta resolució s'acullen al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE número L 379, de 28.12.2006), relatiu a l'aplicació dels articles 87 i 88 del Tractat a les ajudes de minimis. I tot conforme a l'àmbit d'aplicació i excepcions que exposa el punt 1 de l'Art. 1r del Reglament.
En cap cas estes ajudes poden superar l'import màxim total per beneficiari de 200.000 € durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, conforme al Reglament (CE) núm. 1998/2006 de la Comissió.
Sense perjuí d'allò dit, serà possible l'acumulació d'un altre tipus d'ajudes per a la mateixa acció subvencionada, excepte si l'acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
A l'efecte del control de les ajudes concedides a l'empara del reglament de minimis, l'IVAC mantindrà un registre detallat d'esta i de totes les altres subvencions que s'acullen a la regla de minimis.